IRPC เล็งซื้อกิจการเพิ่ม ต่อยอดธุรกิจเดิม ตั้งเป้าปี 68 “อีบิทด้า” แตะ 2 หมื่นลบ.
IRPC เล็งซื้อกิจการเพิ่ม ต่อยอดธุรกิจเดิม ตั้งเป้าปี 68 "อีบิทด้า" แตะ 2 หมื่นลบ. ตามกลยุทธ์ 3S+3C พร้อมมุ่งสู่องค์กรสร้างสรรค์นวัตกรรม ใช้วัสดุและพลังงาน เพื่อชีวิตที่ลงตัว To Shape Material and Energy Solutions in Harmony with Life
IRPCเล็งซื้อกิจการเพิ่ม ต่อยอดธุรกิจเดิม ตั้งเป้าปี 68 "อีบิทด้า" แตะ 2 หมื่นลบ. ตามกลยุทธ์ 3S+3C พร้อมมุ่งสู่องค์กรสร้างสรรค์นวัตกรรม
6 ก.ย. 2564

นางสาวกัญญามาส ฤทธิเดช ผู้จัดการฝ่ายการเงินและนักลงทุนสัมพันธ์ บริษัท ไออาร์พีซี จำกัด (มหาชน) หรือ IRPC เปิดเผยข้อมูลภาพรวมของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 19 ส.ค.2564 ว่า งวดไตรมาส 2/2564 บริษัทฯมีรายได้จากการขายสุทธิ 56,858 ล้านบาท เพิ่มขึ้น 18% เมื่อเทียบกับไตรมาสก่อน เป็นผลมาจากราคาขายเพิ่มขึ้น 16% ตามราคาน้ำมันดิบที่ปรับตัวเพิ่มขึ้น และปริมาณขายเพิ่มขึ้น 2%
โดยมีกำไรขั้นต้นจากการผลิตตามราคาตลาด (Market GIM) อยู่ที่ 8,727 ล้านบาท หรือ 15.68 เหรียญสหรัฐฯ ต่อบาร์เรล เพิ่มขึ้น 25% สาเหตุหลักจากส่วนต่างราคาผลิตภัณฑ์ทั้งปิโตรเลียมและปิโตรเคมีส่วนใหญ่ปรับตัวสูงขึ้น และมีกำไรขั้นต้นจากการผลิตทางบัญชี (Accounting GIM) จำนวน 12,234 ล้านบาทหรือ 21.98 เหรียญสหรัฐฯ ต่อบาร์เรล เพิ่มขึ้น 2% ส่งผลให้ผลการดำเนินงานในไตรมาส 2 มีกำไรต่อเนื่องจากไตรมาสที่แล้ว โดยมีกำไรสุทธิ 4,574 ล้านบาท ขณที่ 6 เดือนแรกกำไรสุทธิอยู่ที่ 10,155.36 ล้านบาท
ส่วนแนวโน้มภาวะตลาดน้ำมันดิบในไตรมาส 3 คาดว่า ราคาน้ำมันจะยังคงมีแนวโน้มปรับตัวสูงขึ้นจากไตรมาส 2 เป็นผลมาจากความต้องการใช้น้ำมันโดยรวมที่ยังคงมีแนวโน้มเพิ่มขึ้น เนื่องจากสถานการณ์การแพร่ระบาดของโควิด19 ในสหรัฐฯ มีทิศทางที่ดีขึ้น แม้ว่ากลุ่มโอเปกและพันธมิตรจะปรับเพิ่มกำลังการผลิตรวมที่ 2 ล้านบาร์เรลต่อวัน ในช่วงเดือนสิงหาคม-ธันวาคม 2564 แต่ปริมาณการผลิตส่วนเพิ่มดังกล่าวมีแนวโน้มไม่เพียงพอกับความต้องการที่เพิ่มขึ้น
โดยทิศทางการดำเนินงานในไตรมาส 3/64 บริษัทคาดว่าสัดส่วนรายได้จากการส่งออกจะไม่ได้เติบโต เนื่องจากสถานการณ์แพร่ระบาดของโควิด-19 แต่ยังต้องรอดูว่าบริษัทจะรักษาปริมาณขายในระดับทรงตัวได้หรือไม่ โดยมองว่าปัจจุบันแนวโน้มความต้องการแบ่งออกเป็น 2 ส่วน ได้แก่ ภูมิภาคตะวันตกและภูมิภาคเอเซีย ซึ่งในโซนตะวันตกตลาดยังมีการเติบโตได้ แต่ในส่วนของตลาดเอเซียต้องดูความต้องการของประเทศจีนและอินเดียเป็นหลัก ซึ่งยังเป็นเสาค้ำให้พอไปได้แม้จะไม่ดีเท่าในช่วงครึ่งปีแรก
พร้อมกันนี้คาดว่าโรงกลั่นน้ำมันปีนี้จะมีอัตราการกลั่นเฉลี่ยอยู่ที่ 193,000 บาร์เรลต่อวัน เพิ่มขึ้นจากในช่วงครึ่งปีแรกที่ผ่านมาที่อยู่ระดับ 190,000 บาร์เรลต่อวัน เนื่องจากคาดว่าในช่วงครึ่งปีหลังอัตราการกลั่นจะปรับตัวเพิ่มขึ้นมาอยู่ที่ 195,000 บาร์เรลต่อวัน และคาดว่าส่วนต่างราคาน้ำมันดีเซลจะปรับตัวเพิ่มสูงขึ้น จากการสำรองใช้น้ำมันของประเทศตะวันตกตั้งแต่ช่วงไตรมาส 3/64 เพื่อรองรับการใช้ในช่วงฤดูหนาว
ปัจจุบันบริษัทอยู่ระหว่างเจรจาเข้าซื้อกิจการ (M&amp;A) ในธุรกิจที่เกี่ยวกับ Advanced Materials, Energy Solutions และ well-being เพื่อต่อยอดจากธุรกิจเดิมที่ทำอยู่ โดยขนาดของธุรกิจที่จะทำการ M&amp;A นั้นจะเป็นขนาดที่ไม่ใหญ่มากในช่วงเริ่มต้น 
ส่วนความคืบหน้าโครงการปรับปรุงคุณภาพน้ำมันดีเซลตามมาตรฐาน EURO V (Ultra Clean Fuel Project: UCF) เพิ่มกำลังการกลั่นอีก 75,000 บาร์เรลต่อวัน มูลค่า 1.3-1.4 หมื่นล้านบาท กำหนดเดินเครื่องเชิงพาณิชย์ในเดือนมกราคม 2567
ส่วนการเติบโตของบริษัทยังเน้นกลยุทธ์ 3S+3C คือ มุ่งเป้าไปที่อีบิทด้าเป็นหลัก โดยตั้งเป้าว่าจะเติบโตมาที่ระดับ 2 หมื่นล้านบาทในปี 2568 และสู่ระดับ 3 หมื่นล้านในปี 2573  ซึ่งได้แก่ Strengthening the core, Striving the growth และ Sustaining the future

สำหรับ Strengthening the core หรือ การเพิ่มความสามารถในการแข่งขันของธุรกิจหลัก โดยใช้ระบบดิจิทัล (Customer Centric Digital) ที่ทำให้เข้าถึงความต้องการของลูกค้าและตอบสนองได้อย่างรวดเร็ว
ส่วน Striving the growth ขยายการลงทุนในธุรกิจที่มีศักยภาพ ทั้งนี้ IRPC เล็งเห็นความสำคัญของการเพิ่มสัดส่วนผลิตภัณฑ์มูลค่าสูง กลุ่มผลิตภัณฑ์ชนิดพิเศษ (Specialty) เดินหน้าขยายธุรกิจด้วยความร่วมมือกับพันธมิตรสู่ปิโตรเคมีปลายน้ำ ให้ใกล้ชิดกับผู้บริโภคมากยิ่งขึ้น เช่น การร่วมมือกับ ปตท. ในการศึกษาการผลิต Melt Blown ซึ่งเป็นวัตถุดิบในการผลิตหน้ากากอนามัย หน้ากาก N95 และ Nitrile Butadiene Latex วัตถุดิบที่นำไปผลิตเป็นถุงมือแพทย์ และการร่วมทุนกับบริษัท เจแปน โพลิโพรพิลีน คอร์ปอเรชั่น จำกัด หรือ JPP เพื่อผลิตและจำหน่ายเม็ดพลาสติกชนิดพิเศษพีพีคอมพาวด์ ให้กับลูกค้าอุตสาหกรรมชิ้นส่วนยานยนต์และยานยนต์ไฟฟ้า (EV) ทั้งในประเทศไทยและเอเชียตะวันออกเฉียงใต้ รวมทั้งการสร้างความร่วมมือกับพันธมิตรพัฒนาต่อยอดไปยังธุรกิจปลายน้ำอื่นๆ ซึ่งจะนำไปสู่การเติบโตในอนาคตต่อไป
ด้าน Sustaining the future การพัฒนาและสร้างสรรค์นวัตกรรม เพื่อลดผลกระทบต่อสิ่งแวดล้อม และส่งเสริมคุณภาพชีวิตที่ดีของชุมชน และสังคมที่ตอบโจทย์ความต้องการของผู้บริโภคที่เปลี่ยนไปตามแนวโน้มการเปลี่ยนแปลงของโลก ด้วยการใช้พลังงานทดแทนและการลดการปล่อยก๊าซเรือนกระจกมาอย่างต่อเนื่อง เพื่อรับมือกับการเปลี่ยนแปลงสภาพภูมิอากาศโลก (Climate Change) การนำหลักเศรษฐกิจหมุนเวียน (Circular Economy) มาใช้ในองค์กรอย่างครบ
อีกทั้งล่าสุดบริษัทกำหนดวิสัยทัศน์ใหม่ที่เริ่มใช้ตั้งแต่ปี 64 เป็นต้นไป คือ การเป็นองค์กรสร้างสรรค์นวัตกรรมการใช้วัสดุและพลังงาน เพื่อชีวิตที่ลงตัว (To Shape Material and Energy Solutions in Harmony with Life) เพื่อรับกระแสการเปลี่ยนแปลงที่สำคัญของโลก (Megatrends) ที่ส่งผลกระทบและสร้างการเปลี่ยนแปลงในด้านต่างๆ ทั้งด้านเศรษฐกิจ สังคม และธุรกิจ 

ทั้งนี้ IRPC จะให้ความสำคัญต่อการสร้างสรรค์นวัตกรรมการใช้วัสดุให้ตอบสนองความต้องการของผู้บริโภค รวมถึงการใช้วัสดุหมุนเวียนและการรักษาสิ่งแวดล้อม ด้วยการพัฒนาผลิตภัณฑ์ที่สามารถรองรับความต้องการใช้งานทางการแพทย์และสุขภาพที่สร้างประโยชน์เพื่อคนไทย อาทิ การสร้างสรรค์นวัตกรรมเม็ดพลาสติก พีพี เกรด เมลต์โบลน (PP Melt blown: Polypropylene Melt blown) วัตถุดิบที่สำคัญในการผลิตหน้ากากอนามัย หน้ากาก N95 และชุดป้องกันส่วนบุคคล (PPE) หรือแม้แต่กลุ่มนวัตกรรมทางการเกษตร ได้แก่ ซิงค์ออกไซด์นาโน (ZnO NANO) ที่พัฒนาต่อยอดมาจากซิงค์ออกไซด์ (ZnO) ทำให้มีขนาดเล็กระดับอนุภาคนาโน ช่วยเพิ่มประสิทธิภาพในการดูดซึมธาตุอาหารเข้าสู่ส่วนต่างๆ ของพืชได้ดียิ่งขึ้น เพิ่มผลิตผลทางการเกษตรและปลอดภัยต่อทั้งเกษตรกรและสิ่งแวดล้อม
บริษัทจึงเตรียมปรับเป้าหมายสัดส่วนผลิตภัณฑ์สินค้ากลุ่มชนิดพิเศษ (Specialty) ซึ่งประกอบไปด้วยสินค้าที่มีมูลค่าสูงดังที่กล่าวมาให้เพิ่มขึ้น จากเดิมที่กำหนดไว้ว่าจะอยู่ที่ 30% ภายในปี 67 เป็นมากกว่านั้น หรือมากกว่า 20% ในอนาคต จากปีนี้คาดเติบโตเฉลี่ย 20%
สำหรับด้านการใช้พลังงานนั้น IRPC จะขยายผลธุรกิจในการเพิ่มประสิทธิภาพการใช้พลังงานแห่งอนาคต ทั้งพลังงานทางเลือก และพลังงานหมุนเวียน เช่น วัสดุเคลือบแผงโซลาร์เซลล์ลดความร้อน และอุปกรณ์เก็บพลังงานสำรองให้รถยนต์ไฟฟ้า เป็นต้น ตลอดจนการปรับปรุงกระบวนการผลิตโรงกลั่นน้ำมันให้ได้เป็นผลิตภัณฑ์ปิโตรเคมีมากขึ้น